সূর্যের আলো পড়ে যথেষ্টই, প্রয়োজনীয় জায়গাও আছে— ঘোষিত এই দুই প্রধান শর্তপূরণ করেও রাজ্যের সব স্কুলে সরকারি প্রকল্পে সৌরবিদ্যুত্ পাওয়া নিশ্চিত নয়। সূত্রের খবর, যে বিধানসভা আসনে শাসকদলের বিধায়ক নেই, আপাতত সেই এলাকার স্কুলগুলি বিদ্যুত্ দফতরের এই প্রকল্পের জন্য বিবেচনায় নেই। স্কুলে সৌর বিদ্যৎ পাওয়ার ক্ষেত্রে রাজনৈতিক আনুগত্যই                             বাধা হয়ে দাঁড়িয়েছে।
প্রথম তৃণমূলের সরকারের আমলে তো বটেই, তৃণমূলের শাসনের দ্বিতীয় পর্বেও এই সরকারি প্রকল্প বরাদ্দে রাজনৈতিক আনুগত্যের বিষয়টি নিশ্চিত করার চেষ্টা চলছে। প্রথম তৃণমূল সরকারের আমলে এই প্রকল্পে ঝাড়াইবাছাইয়ের প্রক্রিয়া শুরু হয়। তখন থেকেই এই প্রকল্পের জন্য শাসকদলের বিধায়কদের কাছ থেকেই তাঁদের কেন্দ্রের স্কুলের নাম সুপারিশ হিসাবে চাওয়া হয়েছিল। এবারও সেই একই পন্থা নেওয়া হয়েছে। বিদ্যুত্ মন্ত্রী শোভনদেব চট্টোপাধ্যায় অবশ্য বলেন, ‘‘এখনও পর্যন্ত রাজ্যের প্রায় পাঁচশো স্কুলের জন্য এই কাজ চলছে। এগুলি ২০১১ থেকে ২০১৫ সালের মধ্যে অনুমোদন করা হয়েছে। নতুন করে বিধায়কদের কাছে সুপারিশ করতে বলা হয়েছে।’’ কংগ্রেস বা বাম বিধায়কদের কাছে নয়। সেই সুপারিশ চাওয়া হয়েছে শুধুমাত্র তৃণমূলের বিধায়কদের কাছেই। এ নিয়ে অবশ্য কোনও মন্তব্য                                                   করতে চাননি বিদ্যুত্ মন্ত্রী।
স্কুলে সৌরবিদ্যুত্ পৌঁছে দেওয়ার এই প্রকল্প কেন্দ্র এবং রাজ্য সরকার যৌথভাবে নিয়েছে। এই প্রকল্পে খরচের ২৫ শতাংশ অর্থ দেয় কেন্দ্রীয় সরকার। বাকি ৭৫ শতাংশ দিতে হয় রাজ্য সরকারকে। গ্রামাঞ্চলে বৈদ্যুতিকীকরণের লক্ষ্যে এই প্রকল্পে জোর দেওয়া হলেও আপাতত সেখানে দলতন্ত্রের ছায়া পড়তে শুরু করেছে বলে অভিযোগ। সূত্রের খবর, পরবর্তী দফার বরাদ্দের জন্য বিদ্যুত্ দফতরের তরফে তৃণমূল বিধায়কদের কাছ থেকেই কেন্দ্র পিছু তিন-চারটি স্কুলের নাম চাওয়া হয়েছে। সরকারি তরফে শাসকদলের বিধায়কদের জানিয়ে দেওয়া হয়েছে, এই সুপারিশের ক্ষেত্রে বাছাই করা স্কুলে যথেষ্ট সূর্যের আলো পড়়ে কি না বা স্কুলবাড়ির ছাদে প্রয়োজনীয় ১২০০ বর্গফুট খোলা জায়গা আছে কি না, তা দেখে নিতে হবে। সংশ্লিষ্ট স্কুলের বিদ্যুত্ সংযোগে একই সঙ্গে তিনটি ‘ফেজ’ থাকাও আবশ্যিক। শর্তপূরণের পর সরকারি অনুমোদন হয়ে গেলে এই প্রকল্পে স্কুল পিছু সাত লক্ষ টাকা খরচ করছে বিদ্যুত্ দফতর। বিরোধী বিধায়কদের এলাকায় স্কুল এই শর্তপূরণ করলেও প্রকল্প পাবে না? বিদ্যুত্ মন্ত্রীর ভাবলেশহীন জবাব, ‘‘দেখা যাক।’’
রাজনৈতিক আনুগত্য অনুযায়ী সরকারি প্রকল্পের সুবিধা পাওয়া নতুন কিছু নয়। অভিযোগ, তৃণমূল ক্ষমতায় আসার পরে অবশ্য তা ভিন্নমাত্রা পেয়েছে। তার সূত্রপাত হয়েছিল, মুখ্যমন্ত্রীর জেলাভিত্তিক প্রশাসনিক বৈঠকে বিরোধী বিধায়ক এবং সাংসদদের বাদ দেওয়া থেকেই। প্রথম তৃণমূল সরকারের আমলে উন্নয়ন সংক্রান্ত বৈঠকগুলিতে বিরোধী বিধায়কদের দু’একজন ডাক পেলেও পরে তা ফিরিয়ে নেওয়া হয়। সরকারি স্কুলে বিদ্যুত্ প্রকল্পের এই ‘পরিকল্পনা’ সেই অভিযোগকে আরও জোরাল করেছে।